
Mulțumiri

 

      Această carte s-a născut din experiențele vieții mele, din momentele grele, dar și din dorința de a înțelege și de a merge mai departe.

     Înainte de toate, Îi mulțumesc lui Dumnezeu, așa cum Îl înțeleg eu pentru viață, pentru puterea de a merge mai departe atunci când nu mai vedeam ieșirea și pentru resursele interioare care m-au ajutat să supraviețuiesc. Pentru acea forță tăcută care m-a susținut chiar și atunci când nu o conștientizam. Îi mulțumesc că, în momentele în care credința mea s-a pierdut, prezența Lui nu a plecat, și că a continuat să creadă în mine chiar și atunci când eu nu mai puteam.

     Le mulțumesc autorilor ale căror cărți m-au inspirat și m-au ajutat să privesc viața și emoțiile dintr-o perspectivă nouă. Ideile lor despre conștientizare, eliberare emoțională și dezvoltare personală au fost pentru mine o lumină în momentele dificile.

     Le mulțumesc copiilor mei, care au fost mereu motivul pentru care am găsit puterea de a continua și de a mă ridica de fiecare dată.

     Îi mulțumesc și tatălui copiilor mei. Deși relația noastră a fost plină de încercări, acea experiență m-a transformat și m-a ajutat să devin omul care sunt astăzi.

       Mulțumesc tuturor oamenilor care au făcut parte din viața mea – celor care m-au sprijinit și celor care, fără să știe, m-au învățat lecții importante.

        Mulțumesc tuturor sufletelor care au trecut prin viața mea, nu doar oamenilor, ci și animalelor. Fiecare dintre ele mi-a oferit, în felul său tăcut, lecții despre prezență, loialitate, răbdare și iubire necondiționată. În momentele în care cuvintele nu existau, ele au fost acolo.

       Fiecare experiență a contribuit la drumul meu și la nașterea acestei cărți.

 

 

 

 

 

 

 

 

 

Notă pentru cititor

 

   Această carte se bazează pe experiențe personale, reflecții și lecturi din domeniul dezvoltării personale și al psihologiei aplicate. Scopul ei este de a oferi perspective, idei și exerciții care pot sprijini procesul de reflecție și autocunoaștere.

     Conținutul acestei cărți nu înlocuiește consilierea psihologică, psihoterapia sau alte forme de intervenție profesională specializată. Cititorii sunt încurajați să apeleze la sprijinul unui specialist calificat atunci când se confruntă cu situații dificile sau cu probleme care necesită ajutor profesional.

     Exercițiile și sugestiile prezentate în această carte sunt oferite ca instrumente de reflecție și dezvoltare personală. Fiecare persoană este diferită, iar modul în care aceste idei pot fi aplicate depinde de contextul și experiența individuală.

    Cititorii sunt încurajați să folosească aceste idei cu discernământ, să își respecte propriile limite și să își acorde timp pentru a descoperi ceea ce este potrivit pentru ei.

 

 

Introducere

 

     Majoritatea ghidurilor despre abuz se concentrează pe modul în care poți părăsi o relație toxică. Aceste sfaturi sunt utile, însă pentru multe femei – și uneori chiar pentru bărbați – plecarea imediată nu este posibilă. Frica, responsabilitățile familiale, resursele limitate sau izolarea socială pot face ca această decizie să fie extrem de dificilă sau chiar imposibilă pe moment.

     Acest ghid își propune ceva diferit: să arate cum poți supraviețui psihologic și emoțional atunci când nu poți pleca imediat. Este un ghid despre protecția interioară, despre gestionarea emoțiilor, despre crearea unor rutine zilnice și despre dezvoltarea rezilienței chiar și în mijlocul haosului.

     Cartea nu promite că mediul se va schimba peste noapte, însă oferă instrumente practice și pași concreți pentru a-ți păstra sănătatea mentală și emoțională, pentru a nu te pierde pe tine însăți și pentru a rămâne puternică în fața abuzului. Scopul nu este doar supraviețuirea fizică, ci și recâștigarea controlului asupra propriei vieți și emoții, chiar și atunci când circumstanțele externe rămân toxice.

     Această carte s-a născut din experiența mea de viață – din durere, frică și obstacole, dar și din dorința de a supraviețui și de a crea un spațiu sigur pentru mine și pentru cei dragi.

     Am trăit ani întregi într-un mediu abuziv, dar am descoperit că puterea de a supraviețui nu vine din forță fizică, ci din grija pentru suflet, minte și inimă. Ea vine din resursele interioare și din rutinele zilnice care ne pot menține în echilibru chiar și atunci când nu putem schimba imediat mediul înconjurător.

     Nu a fost ușor să cresc copii într-o familie marcată de abuz și lipsuri, să continui studiile, să lucrez cu copii, să salvez zeci de animale abandonate și să mă ridic de fiecare dată după momentele de disperare. Totuși, fiecare pas mic, fiecare exercițiu de respirație, fiecare ritual de recunoștință și fiecare alegere de a nu prelua energia negativă m-au ajutat să rămân întreagă și să cresc.

     Fiecare capitol te va ghida în construirea unui spațiu interior sigur, în dezvoltarea resurselor interioare și a rezilienței și în realizarea unor pași mici, dar siguri, care pot aduce claritate și protecție.

    Această carte nu este doar povestea mea. Este un ghid pentru toți cei care se află într-o situație dificilă și simt că nu pot pleca imediat dintr-un mediu toxic.

    În paginile ei vei găsi:

• metode simple de eliberare emoțională și respirație conștientă;

• ritualuri zilnice de recunoștință și protecție;

• strategii psihologice pentru a face față manipulării și abuzului;

• sfaturi practice bazate pe experiența mea de viață și pe studiile în psihosociologie.

    Acest ghid este pentru tine dacă:

• te simți prinsă într-un mediu abuziv și nu poți pleca imediat;

• vrei să-ți protejezi mintea, emoțiile și energia zi de zi;

• cauți instrumente realiste și aplicabile, nu doar idealuri teoretice.

     Nu este un drum ușor, dar supraviețuirea este posibilă, iar fiecare pas mic contează. Dacă ai răbdare să urmezi ideile din această carte, vei învăța cum să-ți protejezi mintea și inima, să creezi momente de liniște și pace și să construiești o viață în care să te simți în siguranță și în control.

    Te invit să pășești alături de mine în această călătorie și să descoperim împreună cum putem rămâne puternici și împăcați cu noi înșine chiar și în cele mai dificile momente.

     Această carte nu trebuie citită neapărat de la început până la sfârșit într-un mod rigid. Unele capitole sunt mai apropiate de poveste personală, altele sunt mai reflective și includ exerciții care pot fi explorate în ritmul fiecărui cititor.

     Unele persoane se vor regăsi în aceste pagini, în timp ce altele vor descoperi idei care le pot ajuta să înțeleagă mai bine dinamica unor relații dificile.

     Exercițiile din carte nu sunt obligații sau soluții universale. Ele sunt invitații la reflecție și autocunoaștere. Fiecare cititor poate alege ceea ce simte că i se potrivește și poate reveni la anumite exerciții ori de câte ori simte nevoia.

    Uneori, simplul fapt de a pune o întrebare nouă despre propria experiență poate deschide o perspectivă diferită.

 

 

 

 

 

 

 

 

 

 

 

Începutul drumului

 

„Ceea ce pare un început frumos poate ascunde, uneori, o lecție pe care o vom înțelege abia mai târziu.”


     M-am născut într-un oraș minier, într-o familie cu patru fete, ocupând acel loc aparent neutru de „a treia”, care nu atrage nici atenția acordată primului copil, dar nici protecția oferită celui mai mic, și care, fără să pară important la început, devine un spațiu în care înveți destul de devreme să te adaptezi, să observi și să îți găsești locul fără să îl ceri în mod direct.

     Această poziție nu este doar un detaliu de context, ci un început de structură interioară, pentru că, în lipsa unei atenții constante, copilul nu dispare, ci învață să se regleze în funcție de ceilalți, dezvoltând o sensibilitate crescută la mediul din jur și în același timp, o distanțare subtilă față de propriile nevoi, care rămân, de cele mai multe ori, neexprimate.

     Prima amintire clară pe care o am este momentul în care aveam aproximativ trei ani și părinții mei au adus-o acasă pe sora cea mică. Locuiam într-un apartament mic, cu două camere. Pentru o familie cu patru copii nu era mult spațiu, dar pentru mine, atunci, acela era întregul meu univers.

    Casa era mereu plină de mișcare și de voci.

    Părinții mei erau oameni simpli care ne-au oferit ceea ce au putut în condițiile unei vieți care îi solicita constant. Iubirea lor nu a lipsit dar nu a fost întotdeauna vizibilă în formele de care un copil are nevoie pentru a o simți cu adevărat. 

    Există o diferență profundă între a iubi și a reuși să transmiți această iubire într-un mod care să fie recepționat emoțional.

     Astăzi înțeleg că fiecare a oferit atât cât a știut și a putut, în funcție de modelele, experiențele și informațiile pe care le-a avut, fără să aibă întotdeauna acces la alte repere sau la o înțelegere diferită a nevoilor emoționale.

     Partea inferioară a formularului

Părinții mei erau oameni protectori și nu îmi amintesc să ne fi lipsit grija lor, dar, fiecare o arăta în felul său. Mama era o femeie adesea copleșită de responsabilități, iar prezența ei deși constantă, nu era una afectivă în sensul cald și expresiv nu pentru că nu ar fi simțit, ci pentru că uneori, viața consumă exact acea parte din tine care ar putea arăta ceea ce simți. Nu era genul de mamă care să ofere multe îmbrățișări sau cuvinte tandre, nu pentru că nu ne iubea, ci pentru că viața o apăsa uneori mai mult decât putea arăta.

    Tata în schimb era mai cald. El lucra în mina, era singurul care aducea bani în casă și, deși era obosit de munca grea, reușea să transmită apropiere prin gesturi simple dar încărcate de sens, acele momente mici în care îți oferea timp.

     Îmi amintesc foarte clar serile când venea de la muncă. De multe ori îl așteptam și imediat ce intra pe ușă, îi aduceam un scăunel ca să își sprijine piciorul, apoi mă urcam pe genunchiul lui și chiar dacă era obosit sau flămând după o zi lungă de muncă, împărțea mâncarea cu mine, îmi dădea mie să mănânc cu o răbdare și o blândețe pe care le simțeam fără să fie nevoie de multe cuvinte

    Pentru un copil însă aceste diferențe nu sunt analizate conștient pentru că mintea nu formulează concluzii logice despre lipsa sau prezența iubirii, ci extrage senzații și construiește convingeri.

    Atunci când afecțiunea nu este exprimată constant, copilul nu ajunge să creadă că nu este iubit, doar că trebuie să facă mai mult, să fie mai bun, să merite mai mult, dezvoltând astfel fără să își dea seama, un mecanism interior prin care valoarea personală devine condiționată.

    Acesta este unul dintre cele mai importante procese psihologice care se formează în copilărie pentru că, nu ceea ce ni se spune ne modelează cel mai profund, ci ceea ce trăim în mod repetat. 

    Creierul, în încercarea lui de a crea stabilitate, transformă aceste experiențe în tipare care mai târziu vor influența alegerile, reacțiile și relațiile noastre, fără ca noi să fim conștienți de legătura dintre trecut și prezent.

     În cazul meu, această adaptare s-a manifestat și printr-o nevoie profundă de a proteja și de a salva, lucru care la suprafață poate părea o formă de empatie sau sensibilitate, dar care, în profunzime, ascunde adesea dorința de a valida propria valoare prin utilitate, prin faptul că poți face ceva pentru altcineva, că poți ajuta, că poți conta.

     Lui tata îi plăcea să citească, mergea la biblioteca orașului și împrumuta cărți pe care le aducea acasă, le citeam împreună, iar apoi discutam despre ele. Pentru mine, acele momente erau o lume aparte. Duminica ne plăcea să jucăm șah sau moară, era timpul nostru și, uneori, îmi spunea zâmbind ,,tu ești băiețelul tatei”. Poate și de aceea eram mai băiețoasă, îmi plăcea să mă urc în copaci, să alerg, să explorez și să inventez jocuri cu copiii. 

     Nu aveam multe jucării, dar aveam imaginație. Din haine făceam păpuși sau inventam tot felul de jocuri cu lucruri simple.

     Încă de mică aveam o slăbiciune pentru animale. De multe ori găseam pui de animale abandonați la gunoi, încercam să îi salvez, le dădeam lapte și încercam să am grijă de ei. Părinții mei nu mă lăsau să țin animale în casă, așa că îi lăsam pe lângă bloc sau în locuri unde credeam că vor fi în siguranță, dar, din păcate, de multe ori, când mă întorceam la ei, îi găseam morți. 

     Pentru un copil, aceste momente sunt dureroase. Nu înțelegeam de ce nu îi pot salva, dar, de fiecare dată când găseam un alt animal abandonat, încercam din nou.

     Fără să îmi dau seama, această experiență s-a transformat într-un tipar. Simțeam acel amestec de tristețe și neputință, dar nu renunțam, pentru că mintea are tendința de a reveni în locurile în care nu a reușit să închidă o experiență emoțională. 

        Astfel, ajungem uneori să repetăm situații similare, nu pentru că nu vedem diferența, ci pentru că, la un nivel mai profund, încercăm să obținem un rezultat diferit, sperând că de această dată va fi altfel.

       Privind acum în urmă, îmi dau seama că dorința de a proteja ființele vulnerabile a fost mereu în mine.

     La școală lucrurile erau diferite, pentru că acolo exista un sistem clar de validare, în care rezultatele erau recunoscute și apreciate. Pentru mine, aceasta a devenit una dintre puținele zone în care simțeam că am control și că pot fi văzută, nu neapărat pentru cine sunt, ci pentru ceea ce fac, lucru care întărea același mecanism.

    În același timp, în plan social, am dezvoltat o personalitate aparent sigură, sociabilă și chiar rebelă, care îmi oferea un loc în grup și o formă de vizibilitate. 

     În realitate, funcționa ca un strat de protecție, pentru că, de multe ori, ceea ce pare încredere este de fapt o strategie prin care ascunzi nesiguranța. În absența celorlalți această mască nu mai are utilitate, lăsând loc exact acelor emoții pe care încercai să le eviți.

     La școală îmi plăcea să învăț. Aveam rezultate bune și primeam adesea premiile I, II sau III. Citeam mult, uneori chiar noaptea, la lumina veiozei, pentru a nu consuma prea mult curent.

     Părinții mei se asigurau că avem cele necesare pentru școală, dar nu erau foarte implicați în viața noastră de elevi. Mergeau la școală doar dacă erau chemați (la ședințele cu părinții) și nu discutau prea mult despre ce se întâmpla în viața noastră de elevi.

     Într-un fel, drumul meu la școală a fost mai mult o luptă personală. Îmi doream să am note bune și mă străduiam mult pentru asta, nu pentru că cineva îmi cerea neapărat, ci pentru că simțeam în interiorul meu dorința de a reuși, de a fi văzută.

    Deși părinții mei se străduiau să ne ofere condiții pentru școală, nu participau la activitățile mele. La serbări sau la spectacolele unde eram dusă să recit sau să joc mici roluri, sala era plină. Eu însă căutam mereu cu privirea în public. Nu vedeam niciodată acele chipuri cunoscute și dragi pe care le așteptam.

      Cu timpul am înțeles că nu era pentru că nu le păsa. Pur și simplu viața era prea grea pentru ei. Tata venea obosit din mină și mergea adesea să zugrăvească apartamente pentru un ban în plus, iar mama era copleșită de grija casei și a celor patru copii.

    Totuși, aceste experiențe au lăsat în mine o dorință puternică dorința de a fi văzută, apreciată și iubită. Fără să știu atunci, această nevoie avea să influențeze multe dintre alegerile mele din viață.

     În familia mea nu îmi amintesc să fi fost certuri mari. Părinții mei nu se certau des sau, dacă o făceau, eu nu știam. Uneori mama se supăra dacă tata venea mai târziu de la muncă, dar astfel de momente erau rare.

     În schimb, locul în care am crescut, era unul în care mulți oameni găseau sprijin. Uneori veneau femei bătute de soții lor, fugite de acasă, care aveau nevoie de un loc unde să stea pentru o vreme. Alteori veneau oameni care aveau nevoie de ajutor sau care împrumutau bani.

     Chiar dacă nu eram o familie bogată, părinții mei găseau mereu o cale să ajute. Fără să îmi dau seama atunci, în acea casă am învățat primele lecții despre compasiune, solidaritate și despre faptul că, uneori, oamenii au nevoie doar de un loc sigur unde să fie primiți și ascultați.

     Astăzi, la mulți ani distanță, îmi dau seama că acea casă mică nu era doar locul unde am crescut. Era locul în care am început să învăț ce înseamnă bunătatea și puterea de a oferi ajutor chiar și atunci când nu ai foarte mult.

     Un moment aparent minor, dar cu un impact profund, a fost cel în care, cineva din familie s-a amuzat de ceea ce scriam. Acel gest, deși simplu în exterior și fără a fi rău intenționat, a fost perceput de mintea mea ca o invalidare, determinând o reacție de protecție prin retragere, pentru că în astfel de situații nu renunțăm la ceea ce iubim, ci la ceea ce ne expune și ne face vulnerabili în fața celorlalți.

     Ani mai târziu, am înțeles că astfel de momente nu sunt doar întâmplări izolate, ci puncte de formare a unor convingeri profunde despre exprimare, valoare și siguranță — convingeri care rămân active mult timp, chiar și atunci când contextul s-a schimbat.

    În adolescență, această structură interioară s-a reflectat și în relațiile pe care le-am ales pentru că, ceea ce numeam atunci iubire, era de multe ori, o combinație între atracție, intensitate emoțională și familiaritate. 

    Pe măsură ce am crescut am devenit un copil sociabil și destul de rebel, îmi plăcea să fiu în centrul grupului, mă înconjuram de colegi populari, râdeam mult. Făceam glume și, uneori râdeam de cei care nu făceau parte din grupul nostru. 

     În liceu eram deja o fire visătoare și jucăușă. Aveam o listă cu băieți care îmi plăceau. Îi numeam, în glumă, „Scumpi 1”, „Scumpi 2”, „Scumpi 3” și tot așa.

    Uneori făceam tot posibilul să îi cunosc sau să intru în vorbă cu ei. Dar când unul dintre ei îmi propunea să ne întâlnim, de multe ori nu mai mergeam. Era un joc între curiozitate, timiditate și dorința de a fi plăcută.

     Unul dintre acei băieți avea însă să îmi schimbe viața. Era elev la același liceu, cu un an mai mare decât mine. Pe lista mea era „Scumpi 2”. Într-o pauză, într-un gest copilăresc și curajos, i-am pus piedică pe coridor. A fost modul meu de a începe o conversație. Mai târziu l-am invitat la o reuniune organizată la liceu, cu muzică și dans și așa a început povestea noastră. Pentru mine era o aventură, o emoție nouă, acel sentiment intens pe care îl trăiești pentru prima dată la vârsta aceea.

     El era mai retras decât mine, avea o privire tristă și pătrunzătoare, ochi albaștri/verzui care atrăgeau atenția. În comparație cu firea mea sociabilă și jucăușă, el părea mai misterios.

     Când le-am spus părinților mei despre el, reacția lor a fost imediată și fermă. Nu au vrut să accepte relația. Motivul era simplu și foarte clar pentru ei. Provenea dintr-o familie în care tatăl era alcoolic și violent, iar mama lui fusese ani de zile victimă a abuzului fizic, iar părinții mei se temeau că voi ajunge să trăiesc același lucru.

     La acea vârstă însă, cuvintele lor nu au avut puterea să mă oprească. Pentru mine, ceea ce simțeam era mai important decât avertismentele lor și astfel, ne vedeam pe ascuns. 

     Cu cât opoziția părinților era mai mare, cu atât relația părea mai intensă. Este un mecanism pe care mulți tineri îl trăiesc: interdicția face emoția să pară și mai puternică.

     Ani mai târziu, aveam să înțeleg, că uneori părinții pot vedea lucruri pe care noi, prinși în emoții, nu le observăm. Dar atunci, eram doar o fată îndrăgostită care credea că iubirea poate rezolva orice.

    Astfel, am intrat într-o relație care, la început, părea o poveste de liceu, dar care, în timp, avea să devină mult mai mult decât atât, pentru că, deși existau semnale pe care astăzi le-aș recunoaște mai ușor, la acel moment, emoția avea o forță mult mai mare decât logica. Acest lucru este absolut normal, deoarece sistemul emoțional reacționează mai rapid și mai puternic decât cel rațional, mai ales la vârste fragede.

     Deciziile care au urmat, nu au fost rezultatul unor planuri clare, ci al unei succesiuni de emoții și circumstanțe. Momentul în care am devenit mamă la 18 ani a marcat o schimbare profundă, nu doar în viața mea exterioară, ci și în structura mea interioară, pentru că, dincolo de orice pregătire sau lipsa ei, există momente în care viața te pune într-un rol care te obligă să crești mai repede decât ai fi ales.

     Experiența maternității nu a fost una teoretică sau graduală, ci una directă și intensă, în care responsabilitatea nu a venit ca o idee, ci ca un sentiment profund de legătură, susținut și de procese biologice reale, care reorganizează modul în care percepi prioritățile, atașamentul și sensul.

     În momentele dificile care au urmat, mai ales în situații de criză, am început să înțeleg că există o diferență între ceea ce se întâmplă în exterior și ceea ce se construiește în interior. Deși nu puteam schimba imediat circumstanțele, exista un spațiu în care puteam începe să observ, să înțeleg și, treptat, să aleg diferit. 

     Acest punct marchează începutul real al schimbării, deoarece, în momentul în care nu mai ești complet absorbit de experiență, ci începi să o observi, se creează o distanță între tine și ceea ce trăiești, iar această distanță, oricât de mică, conține deja o formă de libertate.

     Într-un mod surprinzător, această idee are o corespondență și în fizică, unde observatorul influențează sistemul observat, ceea ce, tradus în plan psihologic, înseamnă că modul în care îți privești propria viață începe, în timp, să o modifice, nu prin schimbări bruște, ci prin transformări subtile ale percepției și reacției. 

    Astfel, chiar și atunci când nu poți pleca imediat dintr-un mediu dificil, există o formă de putere care nu depinde de contextul exterior, ci de relația pe care o construiești cu tine însuți. 

    Înainte de orice schimbare vizibilă, există o schimbare invizibilă, aceea în care începi să nu te mai pierzi complet în ceea ce trăiești. Iar acesta este, de fapt, un început de drum.

     În clasa a XII-a viața mea a luat o întorsătură pe care nu o planificasem. Am rămas însărcinată. Eram încă elevă. În iunie am terminat liceul, iar în iulie s-a născut fetița mea. Cu două săptămâni înainte de naștere, ne-am căsătorit civil. Părinții mei nu mai aveau ce face decât să accepte situația.

Viața mea de adult a început brusc. În locul planurilor de tinerețe au apărut responsabilități uriașe. Aveam doar 18 ani și urma să devin mamă.

    Când am rămas însărcinată, eram convinsă că voi avea un băiat. Îmi doream foarte mult acest lucru și, în mintea mea de atunci, eram sigură că așa va fi. Când s-a născut copilul și am aflat că este fată, am simțit pentru o clipă o ușoară dezamăgire. Astăzi recunosc acest lucru cu sinceritate, pentru că multe mame au astfel de emoții pe care le ascund. Dar momentul în care am ținut-o pentru prima dată la piept și am privit-o, s-a schimbat totul.

    Pe vremea aceea, în maternitate copiii nu stăteau cu mamele. Erau duși într-o cameră separată, iar mamele îi vedeau doar când erau duse pentru alăptat. 

     Când mi-au pus acel pui mic în brațe, ceva s-a schimbat în mine. Era atât de mică și fragilă și depindea complet de mine. În acel moment am înțeles pentru prima dată ce înseamnă responsabilitatea de a fi mamă.

     Dar nu a fost doar responsabilitate. A fost ceva mult mai profund, greu de pus în cuvinte. Ca și cum, dintr-o dată, o parte din mine s-a deschis și a devenit mai sensibilă, mai atentă, mai prezentă.

     O priveam și simțeam că viața ei, în forma ei cea mai vulnerabilă, era în mâinile mele. Fiecare respirație, fiecare mișcare mică avea o greutate pe care nu o mai simțisem până atunci. 

     În același timp, a apărut și un tip de iubire diferit de tot ce cunoscusem. Nu era o iubire condiționată, nu era o iubire care cerea ceva în schimb. Era pur și simplu acolo, completă, tăcută și profundă. 

     De atunci, viața mea nu mai era doar a mea. Nu pentru că am pierdut ceva, ci pentru că s-a lărgit. Din acel moment, fiecare alegere, fiecare gând și fiecare pas aveau în spate o responsabilitate nouă, dar și un sens pe care nu îl avusesem înainte.

     La două luni după naștere, fetița

